ประเทศไทยติด 1 ใน 3 ผู้ส่งออกอาหารสัตว์ในเวทีโลก สร้างมูลค่าการส่งออกสูงสุด 66,630 ล้านบาทต่อปี
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดงาน Pet Fair South East Asia 2022 ว่า กระทรวงพาณิชย์ร่วมกับภาครัฐและภาคเอกชน จัดงานดังกล่าวขึ้นเพื่อจัดแสดงสินค้าระดับนานาชาติ โดยเน้นถึงการเจรจาธุรกิจสำหรับอุตสาหกรรมสัตว์เลี้ยง ครอบคลุมไปถึงธุรกิจการผลิตอาหารสัตว์และการดูแลสุขภาพสัตว์เลี้ยง ขณะที่การส่งออกของอุตสาหกรรมสินค้าอาหารสัตว์เลี้ยง สร้างรายได้เข้าประเทศเฉลี่ยปีละกว่า 65,000 ล้านบาท โดยในช่วง 8 เดือนแรกของปี 2565 พบว่า การส่งออกอาหารสัตว์เลี้ยงของไทยมีมูลค่า 66,630 ล้านบาท ขยายตัวร้อยละ 23.8 ซึ่งทำให้การส่งออกสินค้าอาหารสัตว์เลี้ยงของไทยขยายตัวถึง 36 เดือนอย่างต่อเนื่อง ส่งผลให้ปัจจุบันประเทศไทยเป็นผู้ส่งออกอันดับ 3 ของโลกรองจากประเทศเยอรมันนีและสหรัฐอเมริกาตามลำดับ โดยถือว่าธุรกิจสัตว์เลี้ยงและอาหารสัตว์ถือเป็นอีกหนึ่งธุรกิจที่มีอัตราการเติบโตขึ้นอย่างก้าวกระโดด นอกจากนี้ ภายในงานมีตัวแทนจัดจำหน่ายวัตถุดิบเพื่อการผลิตอาหารสัตว์  อุปกรณ์สำหรับสัตว์เลี้ยงและมีผู้ประกอบการจากบริษัทชั้นนำทั้งในประเทศและต่างประเทศเข้าร่วมงานกว่า 300 แบรนด์จาก 30 ประเทศ เพื่อมาให้คำปรึกษาในการต่อยอดธุรกิจอุตสาหกรรม รวมทั้งกระตุ้นการจับคู่กับผู้ซื้อรายสำคัญ ค้นหาพันธมิตรตัวแทนจัดจำหน่ายและการเปิดช่องทางการค้าปลีกสำหรับประชาชนที่สนใจเข้าร่วมงาน Pet Fair South East Asia 2022 จัดขึ้นตั้งแต่บัดนี้จนถึง 28 ตุลาคม 2565 ตั้งแต่เวลา 09.00 น.-18.00น. ณ ฮอลล์ 103-104 ศูนย์นิทรรศการและการประชุมไบเทค บางนา